OpenLLM-France/wikimedia huggingface dataset:
# Peter Tosh

Winston Hubert McIntosh, més conegut pel seu nom artístic Peter Tosh (19 d'octubre de 1944 - 11 de setembre de 1987), va ser un músic jamaicà de reggae que va ser membre en els seus començos del grup The Wailers per després tenir una reeixida carrera com a solista, a més de ser un dels pioners del moviment Rastafari.
Peter Tosh va néixer a Westmoreland, Jamaica amb uns pares massa joves per fer-se càrrec d'ell. No va conèixer el seu pare (James McIntosh) fins a deu anys.
Va ser criat per la seva tia de tres fins a quinze anys. Però aquesta no va tenir influència en la seva vida, com va assegurar ell mateix a Roger Steffens en una entrevista: "Jo tenia tres anys físicament, però cinquanta anys de mentalitat".
Sobrenomenat "Stepping Razor", va encetar la seva carrera com a músic durant la dècada dels 60 tocant amb la seva banda o per a altres artistes pop del moment com Johnny Nash. Després d'una il·lustre carrera amb The Wailers i com a músic solista, va ser assassinat a la seva casa durant un robatori.

## Referències

* 1 2 3 Peter Tosh - Music Biography, Credits and Discography: AllMusic.com
# Jan Brzák-Felix

Jan Brzák-Felix (Praga, 6 d'abril de 1912 - Praga, 15 de juliol de 1988) fou un piragüista txecoslovac que combinà les aigües tranquil·les i el descens d'aigües braves i que va competir entre les dècades de 1930 i 1950. El seu germà František Brzák també fou piragüista olímpic.
El 1936 va prendre part en els Jocs Olímpics de Berlín on, fent parella amb Vladimír Syrovátka, guanyà la medalla d'or en la competició del C-2, 1.000 metres del programa de piragüisme. El 1948, una vegada finalitzada la Segona Guerra Mundial, als Jocs de Londres, revalidà la medalla d'or en la mateixa prova, aquesta vegada al costat de Bohumil Kudrna. El 1952, als Jocs de Hèlsinki, i novament amb Kudrna com a company, va guanyar la medalla de plata en el C-2, 1.000 metres.
En el seu palmarès també destaquen quatre medalles al Campionat del Món en aigües tranquil·les, tres d'or i una de plata entre les edicions de 1938 i 1950. Al Campionat d'Europa guanyà dues medalles d'or i una de plata en les edicions de 1933 i 1934. Al Campionat del Món de piragüisme d'eslàlom guanyà quatre medalles, dues de plata i dues de bronze, totes el 1949.

## Referències

* 1 2 3 «Olympedia – František Brzák». [Consulta: 9 juny 2023].
* ↑ Tomeš, Josef. Český biografický slovník XX. století (en cz). Praha: Paseka Petr Meissner, 1999, p. 149. ISBN 978-80-7185-248-3.
* ↑ Bártlová, Helena; Červinka, Pavel; Jenšík, Miroslav; Odarčenko, Michail; Pavlis, Zdeněk. 100 let českého sportu: 1918-2018 (en cz). Vydání první. Velké Přílepy: Olympia, 2018, p. 93. ISBN 978-80-7376-521-7.
# Maharam

Maharam o Mahram és un estat tributari protegit del grup dels Estats Khasis a les muntanyes Khasi, avui a Meghalaya. La població el 1872 era de 6.157 habitants, el 1881 de 7.670 i el 1901 de 8.464. Els ingressos eren de 104 lliures el 1880 i 1.570 rupies el 1903. Productes principals eren la pebre, mel, arròs, patates, mill i moresc. Hi ha alguna mina de ferro. El seu cap porta el títol de siem i vers el 1880 s'anomenava U Kison Singh i vers el 1900 Andar Singh.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
# Vicente Salas Quiroga

Vicente Salas Quiroga (Ortigueira, 1817 - València, 1894) fou un militar gallec, alcalde de València durant la restauració borbònica. El 1823 restà orfe de pares i es va traslladar a Madrid, on el 1834 va ingressar com a cadet amb el Regiment de Cavalleria del Rei, amb el qual va lluitar en la primera guerra carlina a la zona de Sogorb. Membre del Partit Progressista, es casà a València i es llicencià de l'exèrcit, tot ingressant a la Milícia Nacional. Després del pronunciament de Sagunt de desembre de 1874 va ingressar al Partit Liberal, amb el qual fou nomenat diputat provincial el 1874 i regidor de l'ajuntament de València el 1889. De gener a juliol de 1890 fou alcalde de València i el 1892 fou governador civil interí.

## Referències

* ↑ Javier Paniagua Fuentes i J.A. Piqueras. Diccionario Biográfico de Políticos Valencianos, 1810- 2005. València: Institut Alfons el Magnànim, 2005, p.499. ISBN 9788495484802.
# Bjarni Benediktsson

«Bjarni Benediktsson» té aquests significats:
* Bjarni Benediktsson (1908) Primer Ministre d'Islàndia entre 1963 i 1970
* Bjarni Benediktsson (1970) Primer Ministre d'Islàndia el 2017
# Rodney McKay

Rodney McKay és un personatge de ficció de la sèrie Stargate Atlantis, interpretat per l'actor David Hewlett.
El doctor McKay és un brillant astrofísic i un dels més destacats experts mundials en l'Stargate. McKay es va sumar a l'expedició de la Dr. Elizabeth Weir per a trobar la ciutat pèrduda d'Atlantis en la galàxia Pegasus. Una vegada allí es va incorporar com membre de l'equip del Major Sheppard per a reconèixer i explorar altres mons. Abans de formar part de l'expedició Atlantis, McKay havia treballat prèviament en l'Àrea 51, una instal·lació secreta de les forces aèries dels EUA, on investigava assumptes relacionat amb l'Stargate i els artefactes que venien d'altres planetes. En este temps va conèixer Samantha Carter integrant del SG-1, amb la qual rivalitza per vore qui és el més intel·ligent, però que en el fons respecta. Finalment, després que el SG-1 descobrís la base de l'Antics en l'Antàrtida, va ser recol·locat allí, per descobrir la forma d'arribar a la ciutat pèrduda dels Antics. Rodney té una germana, Jeannie, que està casada i té una filla. Els dos van estar separats per molts anys, no obstant això, es tornaren a retrobar quan Jeannie va fer un gran descobriment que podria ajudar a l'expedició Atlantis.

## Enllaços externs

* Rodney McKay Arxivat 2007-02-25 a Wayback Machine. a GateWorld (anglès)
* Rodney McKay Arxivat 2008-09-13 a Wayback Machine. a Metro-Goldwyn-Mayer (anglès)
# Proechimys guyannensis

Proechimys guyannensis és una espècie de mamífer rosegador de la família de les rates espinoses. Viu al Brasil, la Guaiana Francesa, la Guaiana, Surinam i Veneçuela. Es tracta d'un animal nocturn que s'alimenta de fruita, llavors i fongs. Els seus hàbitats naturals són els boscos primaris i secundaris. És una espècie en risc mínim, és a dir, no sembla que hi hagi cap amenaça significativa per a la seva supervivència. Tot i que ara mateix se la classifica com una sola espècie, és probable que les anàlisis moleculars acabin desembocant en la seva divisió en diverses espècies.

## Referències

* ↑ Catzeflis, F.; Patton, J. Proechimys guyannensis. UICN 2008. Llista Vermella d'espècies amenaçades de la UICN, edició 2008, consultada el 1 juliol 2015.
# Proechimys longicaudatus

Proechimys longicaudatus és una espècie de mamífer rosegador de la família de les rates espinoses. Viu a Bolívia, el Brasil i el Paraguai. Els seus hàbitats naturals són el cerrado i les zones de bosc intermitent. No hi ha cap amenaça significativa per a la supervivència d'aquesta espècie, tot i que una part del seu entorn es perd per l'expansió de les terres de conreu.

## Referències

* ↑ Patton, J.; Costa, P.; Dunnum, J.; Vargas, J.; Bernal, N.; Patterson, B. Proechimys longicaudatus. UICN 2008. Llista Vermella d'espècies amenaçades de la UICN, edició 2008, consultada el 8 juliol 2015.
# Quintana de Can Noguera

La Quintana de Can Noguera és la quintana de la masia de Can Noguera, del poble de Bigues, en el terme municipal de Bigues i Riells, al Vallès Oriental.
Està situada al costats sud de la masia de Can Noguera i al nord de la de Can Feliu. És a la dreta del Tenes; el torrent de Can Feliu travessa aquesta quintana, on es perd el seu curs. A l'extrem nord-oest de la quintana hi ha la masia de Can Noguera i la capella de la Mare de Déu de Montserrat de Can Noguera. La seva continuïtat cap al sud és la Quintana de la Torre.
# Quirí (nom)

Quirí (en llatí Quirinus) era un nom romà que segons Dionís d'Halicarnàs tenia origen sabí, i podria derivar de quiris, llança.
La primera mostra que tenim de la paraula és quan es va aplicar com a nom a Ròmul quan va ser elevat a la categoria de divinitat. El festival que se celebrava en honor seu es va dir la Quirinàlia. Pel significat de la paraula, el nom es va aplicar també a Mart, Janus i fins i tot a l'emperador August quan va ser divinitzat.

## Referències

* ↑ Smith, William (ed.). Dictionary of Greek and Roman Biography and Mythology. Volum III. Londres: John Murray, 1876, p. 638.

## Vegeu també

* Quirí (desambiguació) per les persones amb aquest nom.
# Ravel (cràter)

Ravel és un cràter d'impacte en el planeta Mercuri de 78 km de diàmetre. Porta el nom del compositor francès Maurice Ravel (1875-1937), i el seu nom va ser aprovat per la Unió Astronòmica Internacional el 1985.

## Referències

* ↑ «Ravel». Gazetteer of Planetary Nomenclature. United States Geological Survey, 12-10-2016. [Consulta: 21 juny 2017].

## Vegeu també

* Llista de cràters de Mercuri
# Rafael Leónidas Trujillo Molina

Rafael Leónidas Trujillo Molina (pronunciació en : /rafaˈel leˈoniðas tɾuˈxiʎo/) (San Cristóbal, 24 d'octubre de 1891 - Santo Domingo, 30 de maig de 1961), anomenat «el Generalíssim» o «el Cap» (en castellà: el Generalísimo o el Jefe), governà la República Dominicana des de 1930 fins al seu assassinat el 1961. Exercí oficialment com a president des del 1930 fins al 1938 i novament del 1942 fins al 1952, en aquest cas governant de forma dictatorial amb el suport militar. Els seus trenta anys al poder són coneguts pels dominicans com l'“Era de Trujillo”, i es considera un dels episodis més sagnants de la història de les Amèriques, així com un temps de culte a la personalitat, quan els monuments de Trujillo eren abundants. S'ha estimat que el govern de Trujillo va ser el responsable de la mort de més de 50.000 persones, d'entre les quals 20.000 i 30.000 en la infame Massacre de Perejil. A més, va matar les activistes Germanes Mirabal (Minerva Mirabal, Patria Mirabal i María Teresa Mirabal), junt amb el seu xofer Rufino de la Cruz Disla. Les germanes van ser homenatjades el 1981 en una protesta d'activistes contra la violència vers les dones. Aquest fet va donar lloc a què s'establis el 25 de novembre (25N) com el Dia internacional per a l'eliminació de la violència contra les dones.

## Referències

* ↑ «Rafael Leónidas Trujillo Molina». Gran Enciclopèdia Catalana. Barcelona: Grup Enciclopèdia Catalana.
* ↑ «Rafael Trujillo y Molina» (en anglès). Find A Grave, 2009. [Consulta: 19 maig 2009].
* ↑ Dominican Today «Protest aborts Dominican tyrant's daughter's book debut.». , 26-02-2010 [Consulta: 26 gener 2011]. Arxivat 8 de desembre 2012 at Archive.is «Còpia arxivada». Arxivat de l'original el 2012-12-08. [Consulta: 26 gener 2011].

## Bibliografia

* Diederich, Bernard. Trujillo, la muerte del Dictador (en castellà). 3a ed.. Santo Domingo: Fundación Cultural Dominicana, 1990, p. 258. ISBN 0-316-18440-3.
* Vargas Llosa, Mario. La fiesta del Chivo (en castellà). Madrid: Alfaguara, 2000. ISBN 84-2044-169-4.

## Enllaços externs

* González Hernández, Areito. «Relaciones Genealógicas entre Presidentes Dominicanos», 2005.
* «La dinastía de los Trujillo» (en castellà). El Mundo. [Consulta: 3 març 2011].
# Rebedor

Es diu rebedor o hall a la peça de l'habitatge situat al costat de l'entrada i que dona accés a una altra habitació de la casa.
El rebedor sol ser de petites dimensions però compleix algunes funcions importants relacionades amb la preparació per entrar o sortir de l'habitatge: recollir les peces d'abrigar, paraigües o bosses, guardar les claus, recollir la correspondència, etc.
Com el seu propi nom indica, el rebedor és l'habitació que acull als visitants i la part visible de la casa per als que es queden a la porta. Constitueix la targeta de presentació de l'habitatge pel que, tot i ser una sala interior i de pas, ha de ser lluminós i acollidor.
Hi ha persones que creuen en tècniques com el Feng Shui o altres, pel que fa a la ubicació dels objectes doncs d'aquesta ubicació i dels materials, colors i formes dels mateixos dependrà en gran part l'entrada de l'energia a la casa, per això aquest punt de la casa és molt important, ja que aquí es permet l'entrada o no de tota classe d'energies.

## Vegeu també

* Vestíbul
* Paraigüer

## Referències

* ↑ rebedor a Optimot
* ↑ «Feng Shui». Arxivat de l'original el 2013-02-17. [Consulta: 25 febrer 2013].

## Enllaços externs

* Algunes consideracions Arxivat 2006-11-16 a Wayback Machine.
* Com decorar un rebedor
# Rebeka Masarova

Rebeka Masarova (eslovac: Rebeka Masárová) (Basilea, 6 d'agost de 1999) és una tennista professional espanyola.
L'any 2016 va guanyar el Roland Garros en categoria júnior.

## Biografia

Nascuda a Basilea, Suïssa, filla de Mariví i Peter, té quatre germans: Virginia, Veronika, David i Mojzis. Es va criar entre Barcelona i Basilea, i té passaport suís (per naixement), eslovac (per la nacionalitat del pare) i espanyol (per la nacionalitat de la mare). Parla sis idiomes: alemany, francès, eslovac, anglès, castellà i català.
Va començar a jugar a tennis amb cinc anys i la seva mare es va encarregar de la seva formació. Explica que va decidir jugar a tennis quan va veure Roger Federer (nascut també a Basilea) jugar la seva primera final de Wimbledon, l'any 2003. Va competir pel seu país de naixement fins al 2017, quan va canviar pel passaport espanyol.

## Carrera esportiva

Va debutar a la WTA al Torneig WTA de Gstaad del 2016, gràcies a una wildcard. Allí es va enfrontar a l'ex número 1 del món i cap de sèrie número 2 del torneig, Jelena Janković. La va derrotar en tres sets, de manera que va guanyar el primer partit a la WTA. En aquest torneig va arribar a semifinals, on va perdre amb la seva compatriota (i posteriorment campiona) Viktorija Golubic, en dos sets.
El 2017 també va assolir el seu primer títol professional, a Dijon (dotat amb 15.000 dòlars en premis). El seu millor rànquing fins al 2018 va ser el 284, aconseguit al juliol de 2017
El gener del 2018 va patir una lesió al genoll que la va obligar a operar-se. Després d'una llarga fase de recuperació, va tornar al circuit al setembre, i va aconseguir el seu primer títol professional ITF.
Ja el 2019, Masarova va començar la temporada aconseguint sumar títols (tant individuals com en dobles) als W15 de Manacor. Al juny, va sumar el seu millor títol fins a la data, a Torun, Polònia: un W60 de dobles al costat de l'eslovaca Rebecca Šramková.

## Palmarès
### Individual: 1 (0−1)

* Llegenda
* Grand Slam (0−0)
* WTA Finals (0−0)
* WTA 1000 (0−0)
* WTA 500 (0−0)
* WTA 250 (0−1)
* Títols per superfície
* Dura (0−1)
* Gespa (0−0)
* Terra batuda (0−0)
| Resultat | Núm. | Data | Torneig | Superfície | Oponent | Marcador |
| Finalista | 1. | 8 de gener de 2023 | Auckland, Nova Zelanda | Dura | Coco Gauff | 1−6, 1−6 |

## Referències

* ↑ «Amanda Anisimova and Rebeka Masarova for a first title» (en francès). Roland Garros.

## Enllaços externs

* Rebeka Masarova a la WTA (anglès)
* Rebeka Masarova a la Federació Internacional de Tennis (anglès)
# Refugi de Lizara

El Refugi de Lizara és un refugi de muntanya situat a 1.540 m d'altitud al municipi d'Aragüés del Puerto, a la Vall d'Aragüés-Jasa al Parc natural de les Valls Occidentals, a la comarca de Jacetània, al pla de Lizara als peus del cim del Bisaurín. Està guardat tot l'any, i de novembre a maig i els caps de setmana i ponts. Disposa de 75 places en llitera, així com servei de menjars, dutxes i lavabos, aigua calenta, calefacció, mantes, armariets, calcer de descans, infermeria i aula polivalent. És titularitat de l'Ajuntament d'Aragüés del Puerto i va ser inaugurat el 1989. S'accedeix en cotxes fins al propi refugi o caminant 3 hores des del refugi de Gabardito. Des de 2004 disposa del certificat ISO 14001 pel model de gestió ambiental i les campanyes de sensibilització mediambiental.

## Activitats

És punt de partida per a molts excursionistes, al cim del Bisaurín, practicar senderisme pel GR 11 i per la ruta de trekking de La Senda de Camille, també es pot practicar esquí de fons a l'hivern.

## Referències

* 1 2 Refugios pirenaicos. [2a. ed. amp. y corr.]. Zaragoza: Prames, D.L. 1993. ISBN 8487601197.
* 1 2 «Refugio de Lizara -- alberguesyrefugiosdearagon.com». [Consulta: 5 octubre 2017].
* ↑ «Refugios» (en anglès). Arxivat de l'original el 2018-07-18. [Consulta: 5 octubre 2017].
# Quint Fabi Virgilià

Quint Fabi Virgilià (en llatí Quintus Fabius Virgilianus) va ser un militar romà. Formava part de la gens Fàbia.
Va ser llegat d'Appi Claudi Pulcre a Cilícia fins a l'any 51 aC. En esclatar la segona guerra civil entre Juli Cèsar i Gneu Pompeu Magne l'any 49 aC, va donar suport a Pompeu. No se'l menciona més i potser va morir a la guerra. Ciceró, a les Epistulae ad Atticum parla d'ell.

## Referències

* ↑ Smith, William (ed.). Dictionary of Greek and Roman Biography and Mythology. Volum III. Londres: John Murray, 1876, p. 1263.
# Renfe Avant

Renfe Avant és una marca comercial o servei de Renfe que complementa les línies d'alta velocitat. Les línies d'alta velocitat interconnecten les grans ciutats amb Madrid, mentre que Renfe Avant és un servei regional d'alta velocitat.
Mitjana Distància: Avant :
| Origen/Destinació | Origen/Destinació | Parades intermèdies | LAV |
| Barcelona-Sants | Lleida Pirineus (1 h 15 min) | Camp de Tarragona (41 min) | LAV Madrid - Frontera Francesa |
| Madrid - Puerta de Atocha | Puertollano (1 h 13 min) | Ciudad Real (53 min) | LAV Madrid-Sevilla, Còrdova-Màlaga |
| Madrid - Puerta de Atocha | Toledo (30 min) | | LAV Madrid-Sevilla |
| Madrid-Chamartín | Segovia-Guiomar (35 min) | | LAV Madrid-Segovia-Valladolid |
| Saragossa-Delicias | Calatayud (30 min) | | LAV Madrid - Frontera Francesa |
| Saragossa-Delicias | Osca (42 min) | | LAV ramal Saragossa-Osca |
| Sevilla - Santa Justa | Màlaga - María Zambrano (1 h 55 min) | Còrdova Central (35 min) · Puente Genil (1 h 12 min) · Antequera (1 h 26 min) | LAV Madrid-Sevilla, Còrdova-Màlaga |

## A Catalunya

De moment a Catalunya només hi ha una línia de Renfe Avant que connecta Barcelona-Sants, Camp de Tarragona i Lleida-Pirineus. Més endavant s'hi podrien afegir l'estació del Prat de Llobregat i la nova estació per a trens d'alta velocitat que s'ha de construir a Vilafranca del Penedès als afores de la ciutat just al costat de les vies de tren convencional. A més també hi haurà una altra línia per a Girona i Figueres quan s'acabin les obres de la línia d'alta velocitat.
Els preus d'aquesta línia Renfe Avant són de (any 2009):
* Barcelona-Tarragona: 12,55 €
* Barcelona-Lleida: 21,45 €
* Tarragona-Lleida: 10,20 €
Tanmanteix es pot adquirir un abonament de 20 fins a 50 viatges a realitzar en trenta dies des del primer viatge on es pot arribar a reduir el preu del viatge fins a 5,47 €, 9,35 € i 4,45 € respectivament, comprant l'abonament de 50 viatges.

## Referències

* ↑ http://www.renfe.es/avant/index.html
# Rampur

Rampur (hindi: रामपुर, urdú: رام پور) és una ciutat i municipalitat de l'estat d'Uttar Pradesh, capital del districte de Rampur i abans del principat de Rampur. Està situada a 28° 48′ N, 79° 00′ E﻿ / ﻿28.8°N,79.00°E﻿ / 28.8; 79.00 a la riba esquerra del Kosi. Consta al cens del 2001 amb una població de 281.549 habitants. Anteriors cens donen el 1881 una població de 74.250 habitants, el 1891 de 76.733 i el 1901 de 78.758; en aquesta darrera data i havia uns 59.000 musulmans; encara modernament la proporció de musulmans és molt alta.

## Història

Quan el territori va passar a l'absent Faizullah Khan, la ciutat s'esmenta per primer cop; llavors portava el nom de Mustafabad i estava constituïda per un cercle de 10 km rodejat d'una muralla de bambú inicialment amb només 8 portes; sota dominis britànic es van fer modificacions: al centre de la ciutat es va crear un nou fort rodejat per una muralla de 1.550 metres de circuit amb accés per dos camins i totalment de rajola; a l'interior hi havia palaus i altres edificis i una notable biblioteca amb una important col·lecció de manuscrits; a l'est del fort les oficines públiques que foren acabades el 1892. Kalbye Ali Khan va construir la gran Jama Masjid; altres edificis notables són el palau de Khas Bagh, el palau de Khusru Bagh, i els estables per cavalls, camells i elefants. El 1890 es va erigir en municipalitat.

## Referències

* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.

## Enllaços externs

* Rampur
* The Rampur Raza Library: Official Website
# Ramphomicron

Ramphomicron és un gènere d'ocells de la subfamília dels lesbins (Lesbiinae) dins la família dels troquílids (Trochilidae).

## Taxonomia

Segons la Classificació del Congrés Ornitològic Internacional (versió 14.1, 2024) aquest gènere està format per dues espècies:
* colibrí beccurt negre (Ramphomicron dorsale).
* colibrí beccurt violaci (Ramphomicron microrhynchum).

## Referències

* ↑ Gill, Frank; Donsker, David; Rasmussen, Pamela. «Hummingbirds» (en anglès). IOC World Bird List Version 14.1. [Consulta: 11 octubre 2024].
# Red Oak (Oklahoma)

Red Oak és un poble dels Estats Units a l'estat d'Oklahoma. Segons el cens del Cens dels Estats Units del 2000 tenia 581 habitants.

## Demografia

Segons el cens del 2000, Red Oak tenia 581 habitants, 239 habitatges, i 155 famílies. La densitat de població era de 238,6 habitants per km².
Dels 239 habitatges en un 27,2% hi vivien nens de menys de 18 anys, en un 45,6% hi vivien parelles casades, en un 13,8% dones solteres, i en un 35,1% no eren unitats familiars. En el 32,6% dels habitatges hi vivien persones soles el 20,9% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,43 i el nombre mitjà de persones que vivien en cada família era de 3,06.
Per edats la població es repartia de la següent manera: un 27,2% tenia menys de 18 anys, un 8,4% entre 18 i 24, un 23,9% entre 25 i 44, un 20,8% de 45 a 60 i un 19,6% 65 anys o més.
L'edat mediana era de 38 anys. Per cada 100 dones de 18 o més anys hi havia 88 homes.
La renda mediana per habitatge era de 20.461 $ i la renda mediana per família de 25.625 $. Els homes tenien una renda mediana de 27.188 $ mentre que les dones 21.250 $. La renda per capita de la població era d'11.270 $. Entorn del 22,8% de les famílies i el 25,5% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Red Oak». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 10 agost 2010].
* ↑ «Geographic Comparison Table- Red Oak». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 10 agost 2010].